Ajmon ëd Car

Ajmon ëd Car a l'era frel d'Emerich.
Canònich d'Osta, peui prevòst a Losana, Ajmon a l'é stàit elegiù vësco ëd Gëneva dal capìtol ëd costa sità vers la fin ëd l'ann 1304.

Durant ij sò set agn d'episcopà, la situassion ch'a l'ha dovù afronté a l'era tut un ravage, për le guère ch'as sucedìo un-a passà l'àutra.
Tutun, pòch la vira, la pas a l'é torna stabilisse e Ajmon a l'é fasse arconòsse e confermé vàire drit, dont col dë stampé moneda a Gëneva.

Enrich VII, an passand për Gëneva an camin ch'a andasìa a fesse ancoroné imperator, a l'é pijasse Ajmon dapress, nominandlo sò segretari e mèmber ëd sò consèj privà.
Ajmon a l'é andàit dapress al re a Ast, a Pavìa, a Milan.
Rivà sota le muraje ëd Bressia, an considerassion dij servissi che Ajmon a l'avìa renduje, Enrich a l'ha conferije ël drit ëd pedage an sij gran e sij vin ch'a rivavo a Gëneva via tèra e via eva, an manera ch'a podèissa fé costruì un pont an sël Ròno.
Cost proget a l'é pa stàit realisà: Ajmon a l'é mòrt a l'amprovista a Ivrèja ai 5 d'otóber 1311.
Soe reste a son ëstàite portà a Osta e sotrà davzin a la Colegial, ant la capela ëd San Bias.

Categorìa:Famija Quart